ዶክተር ወልዳይ አምሃ በተሽከርካሪ አደጋ ህይወታቸው አለፈ 
ኢትዮጵያ ማይክሮ ፋይናንስ ዳይሬክተር የነበሩት ታዋቂው የምጣኔ ሃብት ባለሙያ ዶክተር ወልዳይ አምሃ ትናንት በደረሰባቸው የተሽከርካሪ አደጋ ህይወታቸው አለፈ።ዶክተር ወልዳይ ከሞጆ ወደ አዲስ አበባ በግል ተሽከርካሪያቸው በመጓዝ ላይ ሳሉ ከሻሸመኔ ወደ ሞጆ ይጓዝ ከነበረ ተሳቢ ኤሮትራክ ጋር በመጋጨታቸው አደጋው መድረሱ ተገልጿል።በአደጋው እርሳቸውን ጨምሮ የሶስት ሰዎች ህይወት አልፏል።በምስራቅ ሸዋ ዞን የሉሜ ወረዳ ፖሊስ መምሪያ የህዝብ ግንኙነት ኃላፊ ምክትል ኮማንደር አስቻለው ዓለሙ እንደገለጹት፤ ከአደጋው በኋላ የኤሮ ትራኩ ሾፌር ተሰውሯል። ፖሊስ ሹፌሩን ለማግኘት ክትትል እያደረገ እንደሚገኝና የአደጋው መንስኤም በመጣራት ላይ ነው።ዶክተር ወልዳይ በአዲስ አበባ ዩኒቨርሲቲ ተባባሪ ፕሮፌሰር የነበሩ ሲሆን፤ የማይክሮ ፋይናስ ማህበርን ለ10 ዓመት በኃላፊነት አገልግለዋል።በተጨማሪም የኢትዮጵያ ንግድ ባንክ የስራ አመራር ቦርድ ዳይሬክተር በመሆን አገልግለዋል።በፋይናንስና ግብርና ዘርፍም የተለያዩ ምርምሮችን በመስራት ለአገራቸው አስተዋፅኦ ማበርከታቸው ይታወሳል።ዶክተር ወልዳይ አምሃ ባለትዳርና የሶስት ልጆች አባት ነበሩ (ኢዜአ)፡፡